FI Euroopan unionin virallinen lehti CE 88/566

(2004/C 88 E/0577)

KIRJALLINEN KYSYMYS E-1074/04

esittäjä(t): Proinsias De Rossa (PSE) komissiolle

(6. huhtikuuta 2004)

Aihe: Cotonoun sopimus ja ihmisoikeudet

EU:n ja 77:n Afrikan, Karibian ja Tyynenmeren valtion vuonna 2000 allekirjoittamalla Cotonoun sopimuksella pyritään parantamaan EU:n ja AKT-valtioiden välistä taloudellista yhteistyötä ja kehitysyhteistyötä.

Tällä sopimuksella korostetaan myös ihmisoikeuksien merkitystä unionin ulkopolitiikassa sisällyttämällä ihmisoikeuksien kunnioittamisen vaatimus, oikeusvaltion demokraattiset periaatteet sekä avoin ja vastuullinen hallinto kumppanuussopimuksen ensimmäiseen pilariin sen keskeisinä elementteinä.

Miten komissio on Cotonoun sopimuksen allekirjoittamisen jälkeen seurannut sopimuksen poliittisen ulottuvuuden toimivuutta? Onko komissio tarkastellut kumppanuusvaltioiden ihmisoikeusnormeja? Onko komissio ryhtynyt, tai aikooko se ryhtyä toimiin sellaista valtiota vastaan, joka on rikkonut Cotonoun sopimuksen ihmisoikeussäännöksiä? Otetaanko nämä kysymykset esille AKT-valtioiden kanssa, kun Cotonoun sopimusta arvioidaan uudelleen vuonna 2005?

Poul Nielsonin komission puolesta antama vastaus

(30. huhtikuuta 2004)

Cotonoun sopimuksessa tarkoitettuja olennaisia osia ovat ihmisoikeudet sekä demokratian ja oikeusvaltion periaate ja perusosan muodostaa hyvä hallintotapa, kuten sopimuksen 9 artiklassa todetaan. Kumppanuuden avulla tuetaan näiden asioiden edistämistä yhteistyö- ja kehittämisstrategioiden avulla, antamalla tukea kumppanimaiden poliittisiin, institutionaalisiin ja oikeudellisiin uudistuksiin ja käymällä jatkuvasti osapuolten välistä poliittista vuoropuhelua.

Säännöllinen vuoropuhelu on tärkein väline, jonka avulla yhdessä ja säännöllisesti arvioidaan saavutettua edistystä sekä sopimuksen olennaisiin osiin ja perusosiin tehtyjä muutoksia ottaen huomioon kunkin maan taustatekijät. Vuoropuhelu parantaa keskinäistä ymmärtämystä ja voi estää tilanteita, jotka johtavat neuvottelumenettelyihin ja aiheellisiin toimenpiteisiin, joihin kuuluu myös yhteistyösopimuksen soveltamatta jättäminen ja joista määrätään Cotonoun sopimuksen 96 ja 97 artiklassa.

Sopimuksen 96 artiklassa määrätään, että kun jotakin olennaista osaa on rikottu, osapuoli voi kutsua toisen osapuolen neuvotteluihin. Sopimuksen 96 artiklassa tarkoitetuissa neuvotteluissa pyritään löytämään kummankin osapuolen hyväksymä ratkaisu. Jos ratkaisua ei löydetä tai jos kyse on erityisen kiireellisestä tapauksesta taikka jos toinen osapuoli kieltäytyy neuvotteluista, voidaan toteuttaa aiheelliset toimenpiteet. Yhteistyösopimuksen soveltamatta jättäminen on tällöin viimeinen keino. Aiheellisilla toimenpiteillä, joiden on oltava oikeassa suhteessa olennaista osaa koskevaan rikkomukseen, on tarkoitus muistuttaa hallitusta selkeällä tavalla sopimuksen osien noudattamisesta.

Sen jälkeen kun Cotonoun sopimus allekirjoitettiin vuonna 2000, EU on sopinut neuvottelujen käymisestä yhdeksän Afrikan, Karibian ja Tyynenmeren valtion (AKT-valtion) (1) kanssa. Aiheellisia toimenpiteitä on toteutettu kuudessa tapauksessa, joissa neuvottelut on saatettu päätökseen (2).

Cotonoun sopimuksen uudelleenarviointia koskevat neuvottelut on tarkoitus käynnistää toukokuussa 2004. EU ja AKT-valtiot valmistelevat parhaillaan neuvotteluvaltuuksiaan.

(1) Haiti, Norsunluurannikko, Fidži, Liberia, Zimbabwe, Keski-Afrikka, Togo, Guinea-Bissau ja Guinea.

(2) Haiti, Norsunluurannikko, Fidži, Liberia, Zimbabwe ja Keski-Afrikka.